Ibitera indwara ya kanseri (cancer) ni byinshi, gusa muri iki gihe abashakashatsi b'Abanyamerika bashimangiye ko ibishushanyo byo ku mubiri (tattoos) na byo biri mu bitera indwara ya kanseri y'uruhu.
Aba bashakashatsi bavuga ko umuti ukoreshwa mu gushyira ibi bishushanyo ku mubiri, ukoze mu ruvange rw' ibinyabutabire (substances chimiques) bishobora kugira ingaruka mbi ku ruhu rwa muntu. Muri ibyo binyabutabire harimo nka za Phthalates, Hydrocarbures ndetse n'inzuma ziremereye (heavy metals).
Yaba imiti itanga ibishushanyo by'amabara cyangwa ibyirabura, yose ifite ingaruka mbi ku ruhu. Iyitanga ibishushanyo byirabura irimo ibinyabutabire nka 'Benzopyrène', na yo itera kanseri. Naho iy'amabara yo ibamo inzuma nka Plomb, Chrome, Nickel, n'ibindi.
Imibare itangwa na 7sur7 dukesha iyi nkuru, igaragaza ko miliyoni 45 z'Abanyamerika bafite ibishushanyo ku mibiri yabo.
Nk'uko tubikesha urubuga rwa cancer.ca, ngo ibindi bishobora kuba Nyirabayazana yo kurwara Kanseri z'uruhu harimo kuba nyamweru ugakubitwa n'izuba kenshi, gukorwaho n'ikinyabutabire cya Arsenic, kuvurwa hakoreshejwe uburyo bwa Radiotherapie, n'ibindi byinshi ni bimwe mu bitera kanseri y'uruhu.
source umuganga.com